作者:李曾伯
標題:沁園春
內容:喚麴生來，與常娥約，從太守遊。把玉簫聲寄，蕭關短笛，霓裳曲換，清塞重裘。桂影飄搖，桐陰立盡，多少徵人霜滿頭。油幢暇，不掀髯一笑，辜負中秋。斗杓矗處中州。還有解聞雞起舞不。看鳴弦中鵠，穿楊電激，飛球戲馬，策垂星流。繡帽歸軍，玳簪環客，薄晚同登庾亮樓。浮生事，是幾番玩月，何苦多愁。